S'issa jinġabru ftit aktar minn €500,000 fil-maratona ġbir ta' fondi b'risq il-MCCFF
Inġabru ftit aktar minn €500,000 s'issa waqt il-maratona ta' ġbir ta' fondi mill-fondazzjoni Malta Community Chest Fund. Il-maratona li qed tixxandar dirett fuq Television Malta bdiet f'nofsinhar b'waqfa għall-aħbarijiet tat-tmienja u tkompli eżatt wara l-bulettin. Aktar kmieni llum, il-President George Vella u s-Sinjura Miriam Vella wasslu messaġġ lill-poplu Malti u Għawdxi waqt il-maratona ġbir ta' fondi b'risq il-Fondazzjoni Malta Community Chest Fund. Huma appellaw lill-pubbliku biex jaħseb f'min hu inqas ixxurtjat minnu f'dan iż-żmien diffiċli filwaqt li rringrazzjaw lil kull min ta donazzjoni jew għen fil-maratona. Il-President faħħar is-solidarjetà tal-poplu Malti u l-ġest nobbli li bosta wrew meta ħarġu bi ħġarhom biex jgħinu lil batut.